b'\n_START_ARTICLE_\nMentale kart\n_START_PARAGRAPH_\nMentale kart er en type kart hvert enkelt menneske opparbeider og b\xc3\xa6rer i seg som et bilde av sine geografiske og fysiske omgivelser. Mentale kart er ikke kart over verden slik den virkelig er, men kart som viser verden slik vi forestiller oss den. Det kan dreie seg om et menneskeskapt byrom, offentlige kommunikasjonssystemer eller ulike geografiske omr\xc3\xa5ders plass i mediebildet._NEWLINE_Utgangspunktet for begrepet er de enkelte individers oppfatning av og bruk av sine geografiske omgivelser. Geografer henter data ved \xc3\xa5 sp\xc3\xb8rre sine informanter om veien til et sted, de kan be dem tegne kart eller be dem beskrive et omr\xc3\xa5de. En enkel metode er \xc3\xa5 dele ut en kartskisse til en gruppe mennesker og be dem skrive p\xc3\xa5 stedsnavn. Eksempelvis kan en skoleklasse f\xc3\xa5 et kart over Norge med fylkesgrensene inntegnet, og bli bedt om \xc3\xa5 skrive fylkenes navn. Unders\xc3\xb8kelser av folks foretrukne bosteder er ogs\xc3\xa5 i denne kategorien._NEWLINE_Begrepet mentale kart ligger i krysningspunktet mellom fagfeltene psykologi og geografi, og er utviklet av amerikanske geografer p\xc3\xa5 1950-tallet._NEWLINE_Unders\xc3\xb8kelser av mentale kart viser at massemedias dekning av ulike steder har stor virkning p\xc3\xa5 folks bilder av hvordan verden er. Reising og egen opplevelse av steder gir motvekt til det bildet mediene skaper._NEWLINE_Begrepet brukes i dag bl.a. i forbindelse med planlegging av arealbruk og navigasjonsmuligheter for synshemmede.'